РЕШЕНИЕ НА СЪВЕТА
от 9 октомври 2009 година
относно позицията, която да заеме Общността в рамките на Съвета на Международната изследователска група за юта за удължаване на срока на Споразумението за определяне на мандата на Международната изследователска група за юта от 2001 година
(2009/748/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 във връзка с член 300, параграф 2, алинея 2 от него,
като взе предвид предложението на Комисията,
като има предвид, че:
(1)
Споразумението за определяне на мандата на Международната изследователска група за юта от 2001 г. бе подписано и сключено от името на Европейската общност на 15 април 2002 г. с Решение 2002/312/ЕО на Съвета (1).
(2)
Съгласно параграф 25, букви а) и б) срокът на действие на Споразумението за определяне на мандата на Международната изследователска група за юта от 2001 г. трябва да изтече на 26 април 2010 г., освен ако неговият срок на действие не бъде удължен след тази дата с решение на Съвета на Международната изследователска група за юта за един или два периода, които общо не надвишават четири години.
(3)
Удължаването на срока на действие на посоченото споразумение е в интерес на Общността.
(4)
Следва да се определи позицията на Общността по този въпрос в рамките на Съвета на Международната изследователска група за юта,
ПРИЕ НАСТОЯЩОТО РЕШЕНИЕ:
Член единствен
Позицията на Европейската общност в рамките на Съвета на Международната изследователска група за юта е да гласува в подкрепа на удължаването на срока на действие на Споразумението за определяне на мандата на Международната изследователска група за юта от 2001 г. за един или два периода, които общо не надвишават четири години, и да уведоми Генералния секретар на Организацията на обединените нации за това удължаване.
Съставено в Люксембург на 9 октомври 2009 година.